De beste actionkameraene
Salget av vanlige videokameraer stuper. Smarttelefoner og kompaktkameraer har fått såpass grei kvalitet på videoopptakene at de har tatt helt over. Men et nytt segment vokser raskere enn noe annet i hele kameramarkedet: action-videokameraene. Markedet får ikke nok av dem! 31 000 actionkameraer ble solgt i Norge i fjor, ifølge tall fra Elektronikkbransjen. Dermed er denne kategorien allerede større enn vanlige videokameraer, der salget sank til 28 000 enheter i fjor.Youtube er full av videoer fra ekstremsportutøvere som har tatt med seg kameraet når de utfører sine halsbrekkende stunt på ski, sykkel eller surfbrett. En fyr ble tatt av snøskred, overlevde, og fant igjen kameraet to år senere - i god behold. Opptaket var bevart! For ikke å snakke om videoene av hamburgere og leketøy som skytes opp i verdensrommet med værballonger. Action-kameraene tåler det meste og er enkle å bruke. Trykk på en knapp, og du er i gang. Men de erstatter ikke et vanlig videokamera. For det første har de vidvinkelobjektiv, for å få med seg mest mulig av omgivelsene rundt. Du kan ikke zoome inn på objekter langt borte. For det andre er objektivet såpass lite at det kan bli mye bildestøy i dempet belysning. Filmer du om kvelden, er det derfor en fordel med en kraftig lampe ved siden av.Noen av kameraene mangler tradisjonell søker, slik at du ikke får sett bildet du filmer. Da må du prøve og feile. Noen kan kobles trådløst til en app på smarttelefonen, slik at du kan se bildet der. Til slutt er lydkvaliteten gjerne begrenset. Noen av kameraene har inngang for ekstern mikrofon, men ikke alle. Vær også oppmerksom på at alle actionkameraer har såkalt «rullende lukker»: De fanger ikke hele bildet på en gang, men ovenfra og ned. Det skaper noe bildeforvrengning under raske bevegelser. Noen kameraer har mange festevarianter og mye tilleggsutstyr i esken, mens andre har lite. Men alle har masse ekstrautstyr som kan kjøpes separat. Finn ut hva du trenger, og legg det inn i regnestykket før du sammenligner! Les testene: Solid, bra og med GPSPris: ca. 3000 kr Testens dyreste kamera er litt større og tyngre enn de øvrige. Så er det også svært solid, i forseggjort aluminium. Flere ulike fester følger med. Kameraet kan også festes til et vanlig kamerastativ. Kameraet har innebygget GPS, som lagrer posisjon, fart og høyde over havet for hver video. Det har ikke søker, men du kan laste ned en app til telefonen og se videostrømmen der. Bildene er skarpe og har lite støy, men litt rødstikk i dårlig lys. Likevel: Alt i alt et svært godt kamera! Billig og braPris: ca. 2100 kr Et av de billigste kameraene i testen er også et av de beste. Et undervannshus følger med, og dette må du bruke hvis du vil feste kameraet til et stativ. Da blir til gjengjeld lyden veldig innestengt, så du kan vurdere å åpne døren til huset. Bildene er usedvanlig skarpe. Litt for skarpe, faktisk, for når vi ser nærmere etter, er det en del støy og småfeil i detaljene fra trær vi kjører forbi. Men fargene er faktisk mer nøytrale enn hos testvinneren. Et meget godt kjøp! Sans for detaljerPris: ca. 3000 kr På dagtid er dette kameraet en drøm. Ingen av de andre får heller frem så mange detaljer innendørs som dette. Men det drar opp lyset i skyggepartiene så mye at bildene blir i overkant kornete. Kameraet har ikke søker, men kan styres fra smartmobil eller nettbrett. Der kan du også starte opptak på flere kameraer samtidig! Søker kan kjøpes som ekstrautstyr. Undervannshuset er vanntett til 60 meter. Går du ned på bildekvaliteten, kan du filme sakte film med opptil 120 bilder i sekundet. GodkjentPris: ca. 2800 kr Det eneste kameraet i testen som leveres uten undervannshus, er likevel vanntett ned til 5 meter. Det har god kontroll på bevegelser, men innendørs og i mørke partier blir bildene mørke og grøtete. Kameraet har søker - men den sitter på siden, ikke bak! Du kan også bruke smarttelefonen, men der kan du ikke starte eller stoppe opptaket. Kameraet har mulighet for loop-opptak, slik det fortsetter å ta opp selv om minnekortet er fullt. Da sletter det gamle opptak fra begynnelsen av. VelutstyrtPris: ca. 2200 kr Dette er et rimelig velutstyrt kamera. Flere ulike fester følger med, og kamerahuset er vanntett til 60 meters dyp. Det har søker og kan filme sakte film med opptil 120 bilder i sekundet. Også dette har muligheten for loop-opptak, som kan være praktisk hvis du venter på det ene øyeblikket som er verdt å fange. Bildene har fin fargebalanse, men overdreven fargemetning. Det vil si at et trehvitt gjerde ser ut som om det har fått et ekstra strøk beis med et hint av orange. Broren som ikke følger oppPris: ca. 2400 kr Dette kameraet er nesten helt likt Jobo JIB 4. Produsenten AEE har laget begge. Men kameraet som bærer fabrikkens eget navn er dårligere! Vidvinkelen kan ikke justeres, det kan ikke filme sakte film og har ikke muligheten til loop-opptak. Det følger med færre fester, men til gjengjeld en praktisk fjernkontroll. Innendørs blir bildene mørke, grovkornede og med et typisk gulstikk. Utendørs er fargene mer nøytrale. Hvit snø er hvit, men detaljnivået i skyggene er under pari.
Med disse kameraene kan du filme turen nedover slalåmbakken, triksene i halfpipen, gokartløpet eller fallskjermhoppet - fra ditt eget perspektiv!